Document ID: 32012R1070

KOMISIJOS ĮGYVENDINIMO REGLAMENTAS (ES) Nr. 1070/2012
2012 m. lapkričio 14 d.
kuriuo iš dalies keičiamos Reglamento (EB) Nr. 2535/2001 nuostatos, susijusios su nekvotiniu lengvatiniu pieno bei pieno produktų importu ir Moldovos Respublikos kilmės pieno produktų importo kvota
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį ir 148 straipsnio c punktą kartu su 4 straipsniu,
kadangi:
(1)
2001 m. gruodžio 14 d. Komisijos reglamento (EB) Nr. 2535/2001, nustatančio išsamias Tarybos reglamento (EB) Nr. 1255/1999 taikymo taisykles dėl pieno bei pieno produktų importo tvarkos ir tarifinių kvotų atidarymo (2), 2 antraštinės dalies I skyrius taikomas Moldovos Respublikai iki 2012 m. skirtai importo kvotai Nr. 09.4210, numatytai Tarybos reglamente (EB) Nr. 55/2008 (3). Europos Parlamento ir Tarybos reglamentu (ES) Nr. 581/2011 (4) Reglamento (EB) Nr. 55/2008 galiojimas pratęstas iki 2015 m. pabaigos. Todėl reikėtų, kad Reglamente (EB) Nr. 2535/2001 būtų atsižvelgta į kvotos Nr. 09.4210 galiojimo trukmės pratęsimą;
(2)
Reglamento (EB) Nr. 2535/2001 2 antraštinės dalies II skyriuje nustatytos nekvotinio lengvatinio importo pagal konkrečius susitarimus ir dokumentus taisyklės. Siekiant tinkamai administruoti importą reikėtų, kad šios taisyklės taip pat būtų taikomos visam kitam nekvotiniam lengvatiniam importui, kuriam taikomas to reglamento 2 straipsnis. Be to, siekiant aiškumo ir skaidrumo, reikėtų, kad tose taisyklėse būtų numatyta prievolė licencijų paraiškų ir licencijų 24 langelyje nurodyti lengvatinio importo normą;
(3)
todėl Reglamentas (EB) Nr. 2535/2001 turėtų būti atitinkamai iš dalies pakeistas;
(4)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2535/2001 iš dalies keičiamas taip:
(1)
2 antraštinės dalies II skyrius pakeičiamas taip:
„II SKYRIUS
Nekvotinis importas, pagrįstas tik importo licencija
20 straipsnis
1. Šis skyrius taikomas:
a)
lengvatiniam importui, kuriam nėra taikomos kvotos, nurodytos:
(i)
EB-Turkijos Asociacijos Tarybos sprendimo Nr. 1/98 I priedo protokole Nr. 1;
(ii)
Susitarimo su Pietų Afrika IV priede;
(iii)
Europos bendrijos ir Šveicarijos susitarimo dėl prekybos žemės ūkio produktais 2 priede;
b)
bet kuriam lengvatiniam produktų, nurodytų Reglamento (EB) Nr. 376/2008 II priedo I dalies J punkte, importui, kuriam nėra taikomos kvotos.
2. Importo, nurodyto 1 dalies a punkte, atveju, produktai ir taikytinos muito normos yra išvardytos šio reglamento II priede.
21 straipsnis
1. Paraiškose licencijoms gauti ir licencijose nurodoma:
(a)
8 langelyje - kilmės šalis;
(b)
20 langelyje - vienas iš XVI priede išvardytų įrašų.
2. Licencijos 24 langelyje nurodoma lengvatinio importo norma.
3. Licencijose nurodomas įpareigojimas importuoti iš 8 langelyje nurodytos šalies.
22 straipsnis
Sumažinta muito norma taikoma tik tada, kai pateikiama importo licencija ir priimama deklaracija dėl išleidimo į laisvą apyvartą kartu su kilmės įrodymu.“
(2)
I priedo J dalis pakeičiama šio reglamento priede pateiktu tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 14 d.

Labels: 3
17
18